## ΦΥΛΛΟ ΕΡΓΑΣΙΑΣ Τι είναι οι προκαταλήψεις και τα στερεότυπα;

Οι **προκαταλήψεις** και τα **στερεότυπα** βασίζονται σε **γενικεύσεις** τις οποίες κάνουμε και οι οποίες συνήθως**δεν ανταποκρίνονται στην πραγματικότητα**.

*Για παράδειγμα, καμιά φορά λέμε*

* *Οι Άγγλοι/ίδες είναι τυπικοί/ές*
* *Οι γυναίκες είναι πονηρές*
* *Οι νέοι/ες είναι επιπόλαιοι/ες*
* *Οι πολιτικοί είναι ανέντιμοι/ες κλπ.*

Με βάση τη **μερική εμπειρία** που μπορεί να έχουμε με έναν **περιορισμένο συνήθως αριθμό** Άγγλων/ίδων, γυναικών, νέων, πολιτικών κλπ. **καταλήγουμε σε ένα γενικό –θετικό ή αρνητικό–συμπέρασμα για το σύνολό τους.** Η πρακτική αυτή μάς προσφέρει μια εύκολη **κατηγοριοποίηση των ανθρώπων**, η οποία μπορεί να χρησιμοποιηθεί, για να ενισχύσουμε τα εκάστοτε επιχειρήματά μας.

**Άσκηση 1:**  **Πολλοί ειδικοί υποστηρίζουν ότι τα παιδικά παιχνίδια έχουν κάποια σχέση με την αναπαραγωγή και τη διαιώνιση στερεότυπων αντιλήψεων σχετικά με τους ρόλους ανδρών και γυναικών.**

Για να διερευνήσετε την άποψη αυτή:

α. Παρατηρήστε συστηματικά και καταγράψτε τα κείμενα και τα άλλα στοιχεία από **διαφημίσεις παιχνιδιών** και εντοπίστε τις διαφορές στον τρόπο με τον οποίο αυτές απευθύνονται στα αγόρια και στα κορίτσια. Επίσης, συγκεντρώστε στοιχεία από το Διαδίκτυο, χρησιμοποιώντας σε μηχανές αναζήτησης λέξεις-κλειδιά, όπως στερεότυπο, προκατάληψη, σεξισμός, παιδικό παιχνίδι.

β. Τέλος, προετοιμάστε για να δημοσιεύσετε στην ιστοσελίδα του σχολείου σας καταχώριση με τίτλο: "**Ειδικά παιχνίδια για αγόρια και κορίτσια**". Εκεί μπορούν να υπάρχουν σ*ύντομα κείμενα, κάποιες αφίσες που θα κατασκευάσετε εσείς, συνθήματα, καθώς και τα ευρήματα της παραπάνω έρευνας, παρουσιασμένα με διαγράμματα και σχόλια.*

**Άσκηση 2 : Σκεφτείτε, αφηγηθείτε στην τάξη και γράψτε περιστατικά στα οποία ο τρόπος που μιλούσε ένας άνθρωπος επηρέασε θετικά ή αρνητικά την άποψή σας γι’ αυτόν. Να αναφερθείτε και στο αν η γνώμη που αρχικά σχηματίσατε γι’ αυτόν επιβεβαιώθηκε ή διαψεύστηκε στη συνέχεια και με ποιον τρόπο.**

***Παραδείγματα στερεοτύπων σε προτάσεις:*** Άλλες λέξεις σχετικές:

* Το **στερεότυπο** του επικίνδυνου και δυνάμει εγκληματικού ατόμου είναι μία από από τις πιο ευδιάκριτες θεσμικά αποδεκτές μορφές βίας που υφίστανται οι **ψυχικά ασθενείς**.
* Η σειρά δεν είναι παρά μια συρραφή αναμασημένων τηλεοπτικών **στερεοτύπων**, που θέλουν μονίμως τη γελοιοποίηση των υποτιθέμενων γυναικείων χαρακτηριστικών, μπας και γίνουν ανεκτά.
* Πρέσβειρα του ΟΗΕ και η Νικόλ Κίντμαν: Με το νέο της ρόλο η Νικόλ Κίντμαν θα διαψεύσει για άλλη μια φορά την **προκατάληψη** που θέλει τις όμορφες γυναίκες να στερούνται άλλων προτερημάτων.
* Η δικηγόρος επιφυλάχτηκε να υποβάλει αίτημα εξαίρεσης της εισαγγελέως, κατηγορώντας τη για **μεροληψία**.
* Ως αβάσιμοι, εξάλλου, απορρίφθηκαν και οι ισχυρισμοί για "μεροληπτική στάση" του κ. Μ., καθώς "οι ενάγοντες δεν εμφάνισαν κανένα στοιχείο που να αποδεικνύει **μεροληψία**, αλλά βασίζονται σε καθαρές εικασίες…"
* Η Επανένταξη των πρώην ναρκομανών, μπορεί να αναλυθεί ως η καταπολέμηση της κοινωνικής **προκατάληψης** έναντι των απεξαρτημένων.
* Η σχέση σας θα καλυτερέψει αν αποβάλλετε τα **ταμπού** και τις **προκαταλήψεις**. Εκσυγχρονιστείτε επιτέλους!